CELEX: 32020R1794
Language: bg
Date: 2020-09-16 00:00:00
Title: Делегиран регламент (ЕС) 2020/1794 на Комисията от 16 септември 2020 година за изменение на част I от приложение II към Регламент (ЕС) 2018/848 на Европейския парламент и на Съвета по отношение на използването на небиологичен и на произведен при преход към биологично производство растителен репродуктивен материал (текст от значение за ЕИП)

1.12.2020   
               
               
                  BG
               
               
                  Официален вестник на Европейския съюз
               
               
                  L 402/23
               
            
         ДЕЛЕГИРАН РЕГЛАМЕНТ (ЕС) 2020/1794 НА КОМИСИЯТА
         от 16 септември 2020 година
         за изменение на част I от приложение II към Регламент (ЕС) 2018/848 на Европейския парламент и на Съвета по отношение на използването на небиологичен и на произведен при преход към биологично производство растителен репродуктивен материал
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (1), и по-специално член 12, параграф 2, буква б) от него,
         като има предвид, че:
         
                     (1)
                  
                  
                     В Регламент (ЕС) 2018/848, и по-специално в част I от приложение II към него, се определят някои изисквания по отношение на използването на небиологичен и на произведен при преход към биологично производство растителен репродуктивен материал.
                  
               
                     (2)
                  
                  
                     С оглед на постепенното премахване на предвидените в член 53 от Регламент (ЕС) 2018/848 дерогации от изискванията за използване на биологичен растителен репродуктивен материал от съществено значение е да се увеличи производството и предлагането на пазара както на биологичен, така и на произведен при преход към биологично производство растителен репродуктивен материал.
                  
               
                     (3)
                  
                  
                     В съответствие с член 10, параграф 4 от Регламент (ЕС) 2018/848 растителният репродуктивен материал може да се предлага на пазара като „произведен при преход към биологично производство“, при условие че е спазено изискването преходният период да е бил най-малко 12 месеца. Съгласно член 26, параграф 1 от Регламент (ЕС) 2018/848 държавите членки трябва да осигурят създаването на редовно актуализирана база данни, в която се регистрира наличният на тяхна територия биологичен и произведен при преход към биологично производство растителен репродуктивен материал, с изключение на посадъчен материал, но включително посадъчен материал за картофи. Наред с това в член 26, параграф 2 е предвидено изискване държавите членки да разполагат със системи, даващи възможност на операторите, които предлагат на пазара биологичен или произведен при преход към биологично производство растителен репродуктивен материал и които могат да извършват доставки в достатъчни количества и в рамките на разумен срок, да оповестяват публично на доброволна основа и безплатно, заедно с имената си и данните си за контакт, информация относно наличния биологичен и произведен при преход към биологично производство растителен репродуктивен материал, като например растителен репродуктивен материал от биологичен хетерогенен материал, или от биологични сортове, подходящи за биологично производство, с изключение на посадъчен материал, но включително посадъчен материал за картофи, както и количеството в тегло на този материал и периода от годината на неговото наличие. В член 26, параграф 5 обаче се предвижда възможността държавите членки да продължат да използват подходящи вече съществуващи информационни системи.
                  
               
                     (4)
                  
                  
                     Поради това, когато биологичният растителен репродуктивен материал не е наличен в достатъчна степен и този недостиг бъде доказан чрез документация, събрана в посочените по-горе база данни и системи, от съществено значение е да се даде приоритет на използването на растителен репродуктивен материал, произведен при преход към биологично производство, за сметка на небиологичния растителен репродуктивен материал. Наред с това, в съответствие с член 6, буква и) от Регламент (ЕС) 2018/848, следва да се разреши използването на биологичен и на произведен при преход към биологично производство растителен репродуктивен материал, получени от собственото стопанство.
                  
               
                     (5)
                  
                  
                     Като се вземат предвид настоящите нееднакви практики в държавите членки, от особено значение е и хармонизирането на специфичните критерии и условия за издаване на разрешения за използване на небиологичен растителен репродуктивен материал в случаите, когато биологичният и произведеният при преход към биологично производство растителен репродуктивен материал не са налични в достатъчни количества или с достатъчно качество. С това хармонизиране следва да се предотврати потенциалната нелоялна конкуренция в биологичното производство и да се гарантира прилагането на определени предпазни мерки по отношение на растителния репродуктивен материал, като в случай на предписано фитосанитарно третиране и когато това е целесъобразно, по отношение на парцела следва да се прилагат изискванията за преходен период съгласно точки 1.7.3 и 1.7.4 от част I на приложение II към Регламент (ЕС) 2018/848.
                  
               
                     (6)
                  
                  
                     Въпреки усилията на операторите, участващи в производството на биологичен растителен репродуктивен материал, все още има много видове, подвидове или сортове, за които не е наличен биологичен и произведен при преход към биологично производство растителен репродуктивен материал и за които е необходимо да се опрости процесът на издаване на разрешения чрез намаляване на административната тежест, без да се излага на риск биологичното естество на продуктите. Поради това и с цел да се намали броят на исканията за индивидуални разрешения е целесъобразно да се предвидят годишни национални генерални разрешения — при спазване на определени условия — за съответните видове, подвидове или сортове, както и приемане на национални списъци на видовете или подвидовете, за които са налични в достатъчно количество подходящи сортове биологичен или произведен при преход към биологично производство растителен репродуктивен материал. Посредством този подход следва да се ограничи използването на индивидуални разрешения. Наред с това посочените национални списъци съдържат важна информация, която би следвало да увеличи познанията и сигурността в сектора на биологичния растителен репродуктивен материал и по този начин да улесни по-нататъшното развитие както на този високоспециализиран производствен сектор, така и при използването на биологичен растителен репродуктивен материал.
                  
               
                     (7)
                  
                  
                     Поради това част I от приложение II към Регламент (ЕС) 2018/848 следва да бъде съответно изменена.
                  
               
                     (8)
                  
                  
                     В интерес на яснотата и правната сигурност настоящият регламент следва да се прилага от датата на прилагане на Регламент (ЕС) 2018/848,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Част I от приложение II към Регламент (ЕС) 2018/848 се изменя в съответствие с приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            Прилага се от 1 януари 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 септември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 150, 14.6.2018 г., стр. 1.
      
      
         
            ПРИЛОЖЕНИЕ
            Част I от приложение II към Регламент (ЕС) 2018/848 се изменя, както следва:
            
                        (1)
                     
                     
                        Точки 1.8.5.1—1.8.5.5 се заменят със следното:
                        
                                    „1.8.5.1.
                                 
                                 
                                    Чрез дерогация от точка 1.8.1, когато данните, събрани в базата данни, посочена в член 26, параграф 1, или в системата, посочена в член 26, параграф 2, буква а), показват, че качествените или количествените нужди на оператора по отношение на съответния биологичен растителен репродуктивен материал не са удовлетворени, операторът може да използва растителен репродуктивен материал, произведен при преход към биологично производство, в съответствие с член 10, параграф 4, втора алинея, буква а).
                                    Когато биологичен и произведен при преход към биологично производство растителен репродуктивен материал не са налични в достатъчни количества или с достатъчно качество, за да се отговори на нуждите на оператора, компетентните органи могат да разрешат използването на небиологичен растителен репродуктивен материал при спазване на точки 1.8.5.3—1.8.5.7.
                                    Такива индивидуални разрешения се издават само в един от следните случаи:
                                    
                                                а)
                                             
                                             
                                                когато нито един сорт от вида, който операторът цели да получи, не е регистриран в базата данни, посочена в член 26, параграф 1, или в системата, посочена в член 26, параграф 2, буква а);
                                             
                                          
                                                б)
                                             
                                             
                                                когато нито един доставчик, т.е. оператор, който предлага на пазара растителен репродуктивен материал, не е в състояние да достави съответния биологичен или произведен при преход към биологично производство растителен репродуктивен материал навреме за целите на сеитбата или засаждането в случаите, когато потребителят е поръчал материала в разумен срок, позволяващ подготовката и доставката на биологичен или произведен при преход към биологично производство растителен репродуктивен материал;
                                             
                                          
                                                в)
                                             
                                             
                                                когато сортът, който операторът цели да получи, не е регистриран в базата данни, посочена в член 26, параграф 1, или в системата, посочена в член 26, параграф 2, буква а), като биологичен или произведен при преход към биологично производство растителен репродуктивен материал и операторът е в състояние да докаже, че нито една от регистрираните алтернативи на съответния вид не е подходяща — по-специално по отношение на агрономичните и почвено-климатичните условия, както и по отношение на необходимите технологични свойства за получаване на продукцията, поради което разрешението е от значение за производството, извършвано от този оператор;
                                             
                                          
                                                г)
                                             
                                             
                                                когато използването му е оправдано, тъй като служи за научни изследвания, за изпитвания при провеждане на полеви опити в малък мащаб, за целите на съхранението на сорта или за продуктови иновации и е съгласувано с компетентните органи на съответната държава членка.
                                             
                                          Преди да представи искане за такова разрешение, операторът прави справка в базата данни, посочена в член 26, параграф 1, или в системата, посочена в член 26, параграф 2, буква а), за да провери дали съответният биологичен или произведен при преход към биологично производство растителен репродуктивен материал е наличен и следователно дали искането е основателно.
                                    Когато са изпълнени изискванията по член 6, буква и), операторите могат да използват получен от собственото им стопанство както биологичен, така и произведен при преход към биологично производство растителен репродуктивен материал, независимо от качествената и количествената наличност съгласно базата данни, посочена в член 26, параграф 1, или системата, посочена в член 26, параграф 2, буква а).
                                 
                              
                                    1.8.5.2.
                                 
                                 
                                    Чрез дерогация от точка 1.8.1 операторите в трети държави могат — в съответствие с член 10, параграф 4, втора алинея, буква а) — да използват растителен репродуктивен материал, произведен при преход към биологично производство, ако на територията на третата държава, в която се намира съответният оператор, няма доказано наличие на биологичен растителен репродуктивен материал в достатъчно количество или с достатъчно качество.
                                    Без да се засягат съответните национални правила, операторите в трети държави могат да използват получен от собственото им стопанство както биологичен, така и произведен при преход към биологично производство растителен репродуктивен материал.
                                    Контролните или надзорните органи, признати в съответствие с член 46, параграф 1, могат да разрешат на оператори в трети държави да използват небиологичен растителен репродуктивен материал в рамките на единица за биологично производство, ако на територията на третата държава, в която се намира операторът, няма наличие на биологичен или произведен при преход към биологично производство растителен репродуктивен материал в достатъчно количество или с достатъчно качество и при условията, определени в точки 1.8.5.3, 1.8.5.4 и 1.8.5.5.
                                 
                              
                                    1.8.5.3.
                                 
                                 
                                    След събирането на реколтата небиологичният растителен репродуктивен материал не може да се третира с продукти за растителна защита, с изключение на разрешените за третиране на растителен репродуктивен материал в съответствие с член 24, параграф 1 от настоящия регламент, освен ако химическото третиране не е предписано в съответствие с Регламент (ЕС) 2016/2031 за фитосанитарни цели от компетентните органи на съответната държава членка за всички сортове и хетерогенен материал от определен вид в района, където ще се използва растителният репродуктивен материал.
                                    В случаите, в които се използва небиологичен растителен репродуктивен материал, подложен на посоченото в първата алинея предписано химично третиране, по отношение на парцела, върху който се отглежда третираният растителен репродуктивен материал, се прилагат — когато това е целесъобразно — изискванията за преходен период съгласно точки 1.7.3 и 1.7.4.
                                 
                              
                                    1.8.5.4.
                                 
                                 
                                    Разрешението за използване на небиологичен растителен репродуктивен материал трябва да бъде получено преди сеитбата или засаждането на културата.
                                 
                              
                                    1.8.5.5.
                                 
                                 
                                    Разрешението за използване на небиологичен растителен репродуктивен материал се предоставя на отделни потребители за един сезон, като компетентните органи и контролните или надзорните органи, отговарящи за разрешенията, съставят списък на количествата разрешен растителен репродуктивен материал.“
                                 
                              
                  
                        (2)
                     
                     
                        Вмъкват се следните точки 1.8.5.6 и 1.8.5.7:
                        
                                    „1.8.5.6.
                                 
                                 
                                    Компетентните органи на държавите членки изготвят официален списък на видовете, подвидовете или сортовете (групирани, ако е приложимо), за които на територията на съответната държава е установено наличието в достатъчни за съответните сортове количества биологичен или произведен при преход към биологично производство растителен репродуктивен материал. За видовете, подвидовете или сортовете, включени в този списък, не се издават разрешения на територията на съответната държава членка съгласно точка 1.8.5.1, освен ако те са обосновани от някоя от целите, посочени в точка 1.8.5.1, буква г). Ако поради изключителни обстоятелства количеството или качеството на биологичния или на произведения при преход към биологично производство растителен репродуктивен материал, който е наличен за определен вид, подвид или сорт от списъка, се окаже недостатъчно или неподходящо, компетентните органи на държавите членки могат да заличат съответния вид, подвид или вид от посочения списък.
                                    Компетентните органи на държавите членки актуализират посочените списъци ежегодно и ги правят обществено достояние.
                                    Компетентните органи на държавите членки предоставят на Комисията и на другите държави членки връзката към уебсайта, на който са публикувани актуализираните списъци, като първоначалният срок за това задължение е 30 юни 2022 г., а след това — до 30 юни всяка година. Комисията публикува връзките към актуализираните национални списъци на специален уебсайт.
                                 
                              
                                    1.8.5.7.
                                 
                                 
                                    Чрез дерогация от точка 1.8.5.5 компетентните органи на държавите членки могат ежегодно да предоставят генерално разрешение на всички съответни оператори за използването на:
                                    
                                                а)
                                             
                                             
                                                определен вид или подвид, когато и доколкото нито един сорт не е регистриран в базата данни, посочена в член 26, параграф 1, или в системата, посочена в член 26, параграф 2, буква а);
                                             
                                          
                                                б)
                                             
                                             
                                                определен сорт, когато и доколкото е спазено изискването, посочено в точка 1.8.5.1, буква в).
                                             
                                          При използване на генерално разрешение операторите съхраняват документация за използваните количества, а компетентният орган, отговарящ за разрешенията, регистрира количествата разрешен небиологичен растителен репродуктивен материал.
                                    Компетентните органи на държавите членки актуализират ежегодно списъка на видовете, подвидовете или сортовете, за които е издадено генерално разрешение, и правят този списък публично достояние.
                                    Компетентните органи на държавите членки предоставят на Комисията и на другите държави членки връзката към уебсайта, на който са публикувани актуализираните списъци, като първоначалният срок за това задължение е 30 юни 2022 г., а след това — до 30 юни всяка година. Комисията публикува връзките към актуализираните национални списъци на специален уебсайт.“